চার বছর টানা লড়াইয়ের পর বিচার পেলেন সেরিব্রাল পলসি’তে আক্রান্ত জিজা ঘোষ। তাঁকে বিমান থেকে নামিয়ে দেওয়ার অপরাধে বৃহস্পতিবার সুপ্রিম কোর্ট বেসরকারি বিমানসংস্থা স্পাইসজেট কর্তৃপক্ষকে ১০ লক্ষ টাকা ক্ষতিপূরণ দেওয়ার নির্দেশ দিয়েছে। 
২০১২ সালের ফেব্রুয়ারি মাসে গোয়া যাওয়ার পথে কলকাতার বাসিন্দা জিজাকে বিমান থেকে নামিয়ে দিয়েছিল স্পাইসজেট। সেই ঘটনার প্রতিবাদ জানিয়ে সুপ্রিম কোর্টে মামলা করেছিলেন তিনি। এদিন সেই মামলার রায় ঘোষণার পর উচ্ছ্বসিত জিজা জানান, এই রায়ে তিনি অত্যন্ত খুশি। তাঁর কথায়, ‘‘এই জয় আমার একার নয়। আমার মতো যাঁরা রয়েছেন, এই জয় তাঁদের সকলের।’’ পাশাপাশি তাঁর প্রশ্ন, ‘‘মানুষ হিসাবে নিজের অধিকার পেতে কেন এভাবে লড়াই করতে হবে আমাদের?’’

সুপ্রিম কোর্টের রায় প্রসঙ্গে অবশ্য কোনও মন্তব্য করতে চাননি স্পাইসজেট কর্তৃপক্ষ। তাঁরা জানিয়েছেন, রায়ের প্রতিলিপি হাতে না পাওয়া পর্যন্ত এই বিষয়ে কিছু বলবেন না। তবে সুপ্রিম কোর্টের বিচারের প্রতি যে তাঁদের শ্রদ্ধা রয়েছে, তা জানিয়েছেন তাঁরা।
৫৪ পাতার রায়ে এদিন বিচারপতি এ কে সিকরি এবং বিচারপতি আর কে অগ্রবালের বেঞ্চ জানায়, ২০১২ সালের ২০ ফেব্রুয়ারি জিজা ঘোষকে বিমান থেকে নামিয়ে স্পাইসজেট নিয়ম ভেঙেছে। এক্ষেত্রে ওই বিমানসংস্থার ব্যবহার একেবারেই ঠিক ছিল না। ঘটনার দিন স্পাইসজেট কর্তৃপক্ষ দাবি করেছিলেন, পাইলট জিজাকে নিয়ে উড়তে অস্বীকার করেছিলেন। জিজা অসুস্থ ছিলেন বলেই দাবি করেছিল বিমানসংস্থা। এই প্রসঙ্গে সুপ্রিম কোর্ট জানিয়েছে, জিজাকে অসুস্থ বলে মনে হলে বিমানসংস্থার উচিত ছিল চিকিৎসক ডেকে তাঁর স্বাস্থ্য পরীক্ষা করানো। যা স্পাইসজেট করেনি। একইসঙ্গে এদিন রায় দিতে গিয়ে শীর্ষ আদালতের মন্তব্য, ‘‘সেরিব্রাল পলসি’তে আক্রান্ত ব্যক্তিরাও মানুষ এটা মনে রাখতে হবে। তাঁদেরও সমস্ত সুবিধা দিতে হবে।’’

২০১২ সালের ২০ ফেব্রুয়ারি গোয়ায় এক স্বেচ্ছাসেবী সংস্থার উদ্যোগে আয়োজিত সেরিব্রাল পলসি নিয়ে এক আলোচনাসভায় যাওয়ার জন্য কলকাতা বিমানবন্দর থেকে স্পাইসজেটের বিমানে উঠেছিলেন জিজা। কিন্তু বিমানচালকের আপত্তিতে তাঁকে নামিয়ে দেওয়া হয়। সেই সময়ই বিমানবন্দর কর্তৃপক্ষের কাছে অভিযোগ জানিয়েছিলেন জিজা। পরে এনিয়ে স্পাইসজেটের বিরুদ্ধে মামলা করেন তিনি। সেই সময়ই জিজা জানিয়েছিলেন, তিনি পড়াশোনা করেছেন বিদেশে। প্রায়ই তিনি বিমানে যাতায়াত করেন। যদিও তাঁর কথায় কান দেননি স্পাইসজেট কর্তৃপক্ষ। এদিন জিজা বলেন, ‘‘সেদিন আমাকে চরম অপমান করা হয়েছিল।’’ সেই সময় জিজাকে বিমানসংস্থার এক কর্মী বলেছিলেন, বিমানচালক তাঁকে নিয়ে উড়তে অস্বীকার করেছেন। এ প্রসঙ্গে বে়ঞ্চ বলে, ‘‘বিমানসংস্থার তরফে একটু ভাল ব্যবহার এবং যত্ন করা হলে জিজা ঘোষকে এই মানসিক যন্ত্রণা সহ্য করতে হতো না।’’